b'\n_START_ARTICLE_\nLisoclina\n_START_PARAGRAPH_\nLa lisoclina \xc3\xa9s la profunditat per sota de la qual la majoria dels carbonats dels sediments del s\xc3\xb2l oce\xc3\xa0nic es dissolen._NEWLINE_En aquest nivell nom\xc3\xa9s es queden sense dissoldre els carbonats m\xc3\xa9s resistents, com els foramin\xc3\xadfers calcaris, per la qual cosa als sediments encara hi ha restes de carbonats. Existeix un segon nivell, l\'anomenat "nivell de compensaci\xc3\xb3 de la calcita" o "profunditat de compensaci\xc3\xb3 de la calcita" (NCC/PCC, o CCD: de l\'angl\xc3\xa8s Calcite Compensation Depth), m\xc3\xa9s profund, per sota del qual la totalitat dels carbonats es dissolen.\n_START_SECTION_\nProfunditat\n_START_PARAGRAPH_\nEn general, actualment la lisoclina es troba entre els 3.000 i 5.000 metres de profunditat, xifra similar a la mitjana de profunditat dels oceans. La lisoclina pot variar segons m\xc3\xbaltiples factors, entre els quals es troben la concentraci\xc3\xb3 de CO\xe2\x82\x82, el nivell d\'acidesa de les aig\xc3\xbces, o la latitud, arribant a estar a llocs com l\'Ant\xc3\xa0rtida a nom\xc3\xa9s uns centenars de metres per sota de la superf\xc3\xadcie._NEWLINE_La necessitat d\'una determinada profunditat per la dissoluci\xc3\xb3 de carbonats \xc3\xa9s deguda al fet que la solubilitat dels mateixos augmenta amb la disminuci\xc3\xb3 de la temperatura i amb l\'augment de la pressi\xc3\xb3. \xc3\x89s precisament aquesta depend\xc3\xa8ncia de la temperatura la responsable que la lisoclina i la PCC no siguin paral\xc2\xb7leles a l\'oce\xc3\xa0, estant generalment la PCC m\xc3\xa9s allunyada de la lisoclina al centre de la conca oce\xc3\xa0nica i m\xc3\xa9s propera als marges._NEWLINE_Tanmateix, en altres \xc3\xa8poques la lisoclina ha patit variacions importants, com per exemple fa 55 milions d\'anys durant el m\xc3\xa0xim t\xc3\xa8rmic del Paleoc\xc3\xa8-Eoc\xc3\xa8, on s\'elev\xc3\xa0 dr\xc3\xa0sticament arreu del planeta, a causa de l\'augment de temperatura i de CO\xe2\x82\x82.'